આ આજ્ઞા થતાં જ નિર્ગુણદાસ સ્વામીએ મોતીભાઈને કાગળ લખી દીધો. કાગળ મળતાં જ મોતીભાઈ મુંબઈ આવી પહોંચ્યા. શાસ્ત્રીજી મહારાજનાં દર્શનથી જ મોતીભાઈ ઉપાધિની વાત કહેવાનું પણ વીસરી ગયા ! ગુરુહરિની અદ્‌ભુત રસ-ભરપૂર મૂર્તિનું સુખ લેવા લાગ્યા. શાસ્ત્રીજી મહારાજે સામેથી તેમની ચિંતા કરીને નિર્ગુણદાસ સ્વામીને તેમની સમસ્યા નિવારવા કહ્યું. હરિભક્તોના પક્ષથી સદા રસાયેલા નિર્ગુણદાસ સ્વામી આવા પડકારને ઉઠાવી લેતા. શાસ્ત્રીજી મહારાજની પ્રેરણાથી નિર્ગુણદાસ સ્વામીએ આભ અને જમીન એક કરી, ભગીરથ પ્રયત્નો કરી, મહેસૂલ ગમે ત્યાંથી ભરાવી દીધું.